বিপর্যস্ত সিকিম, জীবনের ঝুঁকি নিয়ে ২০০ পর্যটককে উদ্ধার সেনার

ওয়েব ডেস্ক: তুষারপাত (Snowfall) এবং শিলাবৃষ্টির (Hailstorm) জেরে বিপর্যস্ত সিকিমের (Sikkim) বিস্তীর্ণ অঞ্চল। এর জেরে পূর্ব সিকিমের বিভিন্ন এলাকায় দু’শো গাড়ি বোঝাই পর্যটক (Tourist) আটকে পড়েন। পর্যটকরা সকলে ছাঙ্গু উপত্যকা ও সংলগ্ন অঞ্চলে থমকে পড়েন। তবে এবার তাঁদের উদ্ধারে এগিয়ে এল যৌথ বাহিনী। সোমবার সকাল থেকে সিকিম পুলিশ (Sikkim Police) ও ভারতীয় সেনাবাহিনীর (Indian Army) যৌথ প্রচেষ্টায় তাঁদের উদ্ধার করা হয়।

সিকিম প্রশাসন সূত্রে জানা গিয়েছে, রবিবার বিকেল থেকেই পূর্ব সিকিমে আবহাওয়ার অবনতি শুরু হয়। শুরু হয় টানা বৃষ্টি ও শিলাবৃষ্টি। রাত গড়ানোর পর উঁচু এলাকাগুলিতে ভারী তুষারপাত শুরু হয়, যা সোমবার সকাল পর্যন্ত দফায় দফায় চলে। ছাঙ্গু উপত্যকা, না-থুলা পাসের মতো জনপ্রিয় পর্যটনকেন্দ্র ঢেকে যায় বরফের চাদরে। ইয়ুমথাং, লাচুং-সহ পাকিয়ং, কার্থিক, নোয়াপ গাঁও, দিকলিং, পচে ও মামরিং এলাকাতেও শিলাবৃষ্টির খবর মিলেছে।

আরও পড়ুন: ব্রিটিশ সংবাদমাধ্যম BBC-কে কেন সতর্ক করল কেন্দ্র? জেনে নিন

তুষারপাতের খবর পেয়ে বহু পর্যটক সোমবার সকালে ছাঙ্গু উপত্যকার দিকে রওনা দেন। কিন্তু বরফ জমে সড়কপথ পিছল হয়ে যাওয়ায় গাড়িগুলি মাঝপথেই থমকে যায়। রাস্তায় ব্যাপক যানজট তৈরি হয় এবং প্রবল ঠান্ডায় পর্যটকরা চরম সমস্যায় পড়েন। প্রায় দু’শো গাড়ি বরফের মধ্যে আটকে যায়। যার ফলে আতঙ্ক ছড়িয়ে পড়ে।

খবর পেয়েই সিকিম পুলিশ এবং সেনাবাহিনীর জওয়ানরা উদ্ধারকাজে নামে। বরফ কেটে রাস্তা পরিষ্কার করা হয় এবং সেনাবাহিনীর বিশেষ গাড়ির সাহায্যে আটকে পড়া পর্যটক বোঝাই গাড়িগুলিকে সরিয়ে নিরাপদ স্থানে নিয়ে আসা হয়। প্রশাসন সূত্রে জানা গিয়েছে, রবিবার শিলাবৃষ্টির সময় একটি পর্যটকবোঝাই গাড়ি নিয়ন্ত্রণ হারিয়ে রাস্তার ধারে ছিটকে পড়ে।